पाएं अपने शहर की ताज़ा ख़बरें और फ्री ई-पेपरडाउनलोड करें
खतरनाक रूप धारण कर चुके कोरोना से बचाव की युवा उम्मीदों का वैक्सीनेशन शनिवार से जोधपुर में शुरू हो गया। समय पर वैक्सीन नहीं पहुंचने से एक बार बने असमंजस के हालत से निकलते हुए शहर के छह केन्द्रों पर वैक्सीन लगाने का काम आखिरकार शुरू हो गया। पहले दिन बड़ी संख्या में युवा वैक्सीन लगाने को उमड़ पड़े। जयपुर से वैक्सीन फिलहाल जोधपुर नहीं पहुंची है, लेकिन अन्य लोगों के लिए आवंटित स्टॉक से यह अभियान शुरू कर दिया गया।
जोधपुर में सबसे पहले रेजीडेंसी अस्पताल में वैक्सीनेशन का कार्य प्रारंभ हुआ। यहां वैक्सीन लगवाने के इच्छुक युवा तय समय से काफी पहले पहुंच गए और अपनी बारी का इंतजार करने लगे। थोड़ी देर में वैक्सीन पहुंचते ही सभी जोश से भर उठे। इसके साथ ही वैक्सीन लगाने की प्रक्रिया शुरू की गई। सबसे पहले 22 वर्षीय चिराग भंडारी ने वैक्सीन लगवाई। वैक्सीन लगवाने के बाद काफी प्रसन्न नजर आ रहे चिराग ने बताया कि करोना से बचाव का सुरक्षा कवच आखिरकार हासिल हो गया। अब काफी निश्चितता है। इसके बाद बारी-बारी से कई युवाओं ने वैक्सीन लगवाई। बताया जा रहा है कि जयपुर से वैक्सीन लेकर वाहन रवाना हो गया, लेकिन अभी तक यहां पहुंचा नहीं। लेकिन अभियान शुरू करने के लिए पहले से यहां रखी वैक्सीन को काम में लेना शुरू कर दिया गया।
राजस्थान में 18 से 44 वर्ष के लोगों के वैक्सीन लगाने को लेकर असमंजस के हालात बने हुए थे। इसके बाद राज्य सरकार ने सबसे अधिक संक्रमित जोधपुर सहित 11 जिलों में आज से ही वैक्सीनेशन शुरू करने का फैसला किया। शहरी सामुदायिक स्वास्थ्य केंद्र रेजिडेंसी, शहरी प्राथमिक स्वास्थ्य केंद्र सूरसागर, मसूरिया, उदयमंदिर, महामंदिर व नवचौकिया पर पहले दिन 45 से कम आयु वर्ग के नागरिकों का टीकाकरण किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn